Author: Sir Arthur Conan Doyle:
Date: 2026-01-26T09:24:20+00:00
Description: "Vyriešiť tajomné záhady, nájsť ukradnuté poklady a brániť česť kráľovnej – to všetko je pre Sherlocka Holmesa a jeho verného spoločníka doktora Watsona každodennou prácou. Violet Hunterová sa uchádza o miesto vychovávateľky vo vidieckej usadlosti Červené buky, podmienky prijatia sú však veľmi podivné. Preto sa obráti na Sherlocka Holmesa a doktora Watsona so žiadosťou o radu. Dvojica bojujúca so zločinom narazí v tajomnom dome na nebezpečnú záhadu..."

Sherlock Holmes vyšetruje: Červené buky

Vyšlo aj v tlačovej podobe

Objednať môžete na
www.fragment.sk
www.albatrosmedia.sk

Sir Arthur Conan Doyle

Sherlock Holmes vyšetruje: Červené buky – e-kniha

Copyright © Albatros Media a. s., 2026

Všetky práva vyhradené.

Žiadna časť tejto publikácie nesmie byť rozširovaná
bez písomného súhlasu majiteľov práv.

Sir Arthur Conan Doyle:

Sherlock Holmes: The Copper Beeches

Copyright: © Sweet Cherry Publishing [2020]

Licensor: Sweet Cherry Publishing United Kingdom [2021]

Adapted by Stephanie Baudet

Translation © Silvia Slaničková, 2025

Slovak edition © Albatros Media Slovakia, s. r. o., 2025

E-book konverziu vytvorilo Grafické a DTP studio Fragment

E-book konverzia © Grafické a DTP studio Fragment, 2026

Všetky práva sú vyhradené. Žiadna časť tejto publikácie sa nesmie kopírovať a rozmnožovať za účelom rozširovania v akejkoľvek forme alebo akýmkoľvek spôsobom bez písomného súhlasu vydavateľa. Vyťažovanie textu a dát z tejto publikácie v zmysle čl. 4 smernice 2019/790 EÚ je zakázané.

ISBN v tlačenej verzii 978-80-566-4817-9

ISBN e-knihy 978-80-566-5154-4 (1. zverejnenie, 2026) (epub)

ISBN e-knihy 978-80-566-5155-1 (1. zverejnenie, 2026) (mobi)

ISBN e-knihy 978-80-566-4822-3 (1. zverejnenie, 2026) (ePDF)

Prvá kapitola

Sherlock Holmes mal očividne zlú náladu. Bol nepokojný, šuchotal novinami a bafkal z fajky.

Práve sme doraňajkovali a teraz sme sedeli každý z jednej strany kozuba, v ktorom veselo plápolal oheň. Do zápisníka som písal o jednom z Holmesových nedávnych prípadov, ktorý, ako zvyčajne, bez problémov vyriešil. Pri spomienkach na naše dobrodružstvo som sa zavše zachechtal. To Holmesa zjavne ešte väčšmi popudzovalo.

Bol chladný skorý jarný deň. Cez okno som zbadal, že ulicu zahaľuje hustá hmla, takže som nedovidel na domy oproti.

Holmes celé ráno mlčal s hlavou zaborenou v kope novín. Znenazdajky vzdal svoje pátranie, odhodil noviny, ktoré práve čítal, a pozrel na mňa.

„Teší ma, milý Watson, že ste moje prípady spísali celkom slušne.“

Usmial som sa. „A predsa ste moje články kritizovali. Tvrdili ste, že sú prehnane dramatické.“

Holmes kliešťami vybral z ohňa žeravý uhlík. Priložil ho k fajke, aby ju opäť zapálil. „Nepochybne ste prifarbili a prikrášlili nejednu scénu.“

Jeho povýšenecké správanie ma rozčuľovalo. „Myslím, že som odviedol dobrú prácu.“

„Nechcem sa povyšovať,“ povedal, akoby mi čítal myšlienky. „Len tvrdím, že svet by bol lepší, keby sa všetci, podobne ako ja, sústredili iba na logické uvažovanie. Domnievam sa, že vaše články by mali nabádať ľudí práve k tomu. Zo serióznych záznamov ste spravili zbierku rozprávok.“

Nereagoval som. Obával som sa, že ak poviem, čo mám na srdci (a niečo z toho sa mi tislo na jazyk už dávno), vážne naštrbím naše priateľstvo.

„No nazdávam sa, že nie ste celkom na vine. Časy skvelých prípadov sú preč. Zločinci stratili vynaliezavosť a originalitu.“

Vzal zo stola list. „Z môjho malého podnikania sa stala iba agentúra na hľadanie stratených ceruziek a radenie zaľúbeným mladým dámam. Myslím, že som dosiahol úplné dno. Dokazuje to odkaz, ktorý mi prišiel dnes ráno. Len si ho prečítajte!“

Hodil mi zhúžvaný papier, akoby ho najskôr skrkval a chystal sa hodiť do koša, no potom si to rozmyslel. Možno si ho nechal, len aby mi dokázal svoje tvrdenie.

„Aké zvláštne! Poznáte tú mladú dámu?“ opýtal som sa.

„Nie.“

Pozrel som na hodiny na kozubovej rímse. „Práve je pol jedenástej.“

„Áno, a to je nepochybne ona,“ vyhlásil Holmes, keď na prízemí zazvonil zvonček.

„Možno to bude zaujímavejšie, než si myslíte,“ podotkol som. „Aj prípad s modrým drahokamom vyzeral spočiatku len ako nudná hlúposť a vykľulo sa z toho skutočné vyšetrovanie. Hádam to tak bude i tentoraz.“

„Dúfajme. Nuž, v každom prípade sa to raz-dva dozvieme, lebo osoba, o ktorú ide, je už tu.“

Kým rozprával, otvorili sa dvere a pani Hudsonová priviedla návštevníčku.

Table of Contents

Prvá kapitola